CELEX: 31984D0247
Language: el
Date: 1984-04-27 00:00:00
Title: 84/247/ΕΟΚ: Απόφαση της Επιτροπής της 27ης Απριλίου 1984 για καθορισμό των κριτηρίων αναγνώρισης των οργανώσεων και ενώσεων κτηνοτρόφων που τηρούν ή καταρτίζουν γενεαλογικά βιβλία για τα βοοειδή αναπαραγωγής καθαρόαιμου γένους

Avis juridique important

|

31984D0247

84/247/ΕΟΚ: Απόφαση της Επιτροπής της 27ης Απριλίου 1984 για καθορισμό των κριτηρίων αναγνώρισης των οργανώσεων και ενώσεων κτηνοτρόφων που τηρούν ή καταρτίζουν γενεαλογικά βιβλία για τα βοοειδή αναπαραγωγής καθαρόαιμου γένους  

Επίσημη Εφημερίδα αριθ. L 125 της 12/05/1984 σ. 0058 - 0059 Φινλανδική ειδική έκδοση: Κεφάλαιο 3 τόμος 17 σ. 0126  Ισπανική ειδική έκδοση: Κεφάλαιο 03 τόμος 30 σ. 0167  Σουηδική ειδική έκδοση: Κεφάλαιο 3 τόμος 17 σ. 0126  Πορτογαλική ειδική έκδοση : Κεφάλαιο 03 τόμος 30 σ. 0167 

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 27ης Απριλίου 1984  για καθορισμό των κριτηρίων αναγνώρισης των οργανώσεων και ενώσεων κτηνοτρόφων που τηρούν ή καταρτίζουν γενεαλογικά βιβλία για τα βοοειδή αναπαραγωγής καθαρόαιμου γένους  (84/247/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία 77/504/ΕΟΚ του Συμβουλίου της 25ης Ιουλίου 1977 περί των ζώων αναπαραγωγής του βοείου είδους, καθαρόαιμου γένους (1), όπως τροποποιήθηκε τελευταία από την πράξη προσχώρησης της Ελλάδας, και ιδίως το άρθρο 6 παράγραφος 1 δεύτερη και τρίτη περίπτωση,  Εκτιμώντας:  ότι δυνάμει του άρθρου 6 παράγραφος 1 δεύτερη και τρίτη περίπτωση της οδηγίας 77/504/ΕΟΚ εναπόκειται στην Επιτροπή, σύμφωνα με τη διαδικασία που προβλέπεται στο άρθρο 8 της ανωτέρω οδηγίας, να καθορίσει τα κριτήρια αναγνώρισης των οργανώσεων και ενώσεων κτηνοτρόφων και τα κριτήρια για την κατάρτιση γενεαλογικών βιβλίων·  ότι στο σύνολο των κρατών μελών, με εξαίρεση την Ελλάδα, τα γενεαλογικά βιβλία τηρούνται ή συντάσσονται από τις οργανώσεις και ενώσεις κτηνοτρόφων· ότι, επομένως, ενδείκνυται να καθοριστούν τα κριτήρια αναγνώρισης των οργανώσεων και ενώσεων κτηνοτρόφων που τηρούν ή καταρτίζουν τα γενεαλογικά βιβλία·  ότι η αίτηση επίσημης αναγνώρισης πρέπει να υποβάλλεται από οργάνωση ή ένωση κτηνοτρόφων στις αρμόδιες αρχές του κράτους μέλους, στο έδαφος του οποίου έχει την έδρα της·  ότι όταν η ένωση ή οργάνωση κτηνοτρόφων ανταποκρίνεται σε ορισμένα κριτήρια και καθόρισε τους σκοπούς της πρέπει να της παρέχεται η επίσημη αναγνώριση από τις αρχές του κράτους μέλους στις οποίες υπέβαλε την αίτησή της·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Ζωοτεχνικής Επιτροπής,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Προκειμένου να αναγνωριστεί επίσημα οργάνωση ή ένωση κτηνοτρόφων που τηρεί ή καταρτίζει γενεαλογικά βιβλία πρέπει να υποβάλει αίτηση στις αρχές του κράτους μέλους, στο έδαφος του οποίου έχει την έδρα της.  Άρθρο 2  Οι αρχές του ενδιαφερόμενου κράτους μέλους πρέπει να παρέχουν την επίσημη αναγνώριση σε κάθε οργάνωση ή ένωση κτηνοτρόφων που τηρεί ή καταρτίζει γενεαλογικά βιβλία, εφόσον ανταποκρίνεται στους όρους που καθορίζονται στο παράρτημα.  Εντούτοις, σε κράτος μέλος στο οποίο υπάρχουν ήδη μία ή περισσότερες οργανώσεις ή ενώσεις που έχουν αναγνωριστεί επίσημα, οι αρχές του ενδιαφερόμενου κράτους μέλους μπορούν να μην αναγνωρίσουν νέα οργάνωση ή ένωση κτηνοτρόφων, αν θέτει σε κίνδυνο τη διατήρηση του γένους ή παρεμποδίζει το ζωοτεχνικό πρόγραμμα των υφιστάμενων οργανώσεων ή ενώσεων. Στην τελευταία περίπτωση τα κράτη μέλη πληροφορούν την Επιτροπή για τις σχετικές εγκρίσεις και απορρίψεις.  Άρθρο 3  Οι αρχές του ενδιαφερόμενου κράτους μέλους ανακαλούν την επίσημη αναγνώριση οργάνωσης ή ένωσης κτηνοτρόφων που τηρεί γενεαλογικά βιβλία, αν αυτή η τελευταία δεν ανταποκρίνεται πλέον συνεχώς στους όρους που καθορίζονται στο παράρτημα.  Άρθρο 4  Η παρούσα απόφαση απευθύνεται στα κράτη μέλη.  Βρυξέλλες, 27 Απριλίου 1984.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. L 206 της 12. 8. 1977, σ. 8.   ΠΑΡΑΡΤΗΜΑ  Προκειμένου να αναγνωριστεί επίσημα μία οργάνωση ή ένωση κτηνοτρόφων που τηρεί ή καταρτίζει γενεαλογικά βιβλία, πρέπει:  1. να διαθέτει νομική προσωπικότητα σύμφωνα με την ισχύουσα νομοθεσία στο κράτος μέλος όπου υποβάλλεται η αίτηση·  2. να παρέχει στις αρμόδιες αρχές αποδεικτικά στοιχεία σχετικά με:  α) την αποτελεσματικότητα της λειτουργίας της·  β) την ικανότητά της να πραγματοποιεί τους αναγκαίους ελέγχους για την τήρηση των γενεαλογιών·  γ) την κατοχή επαρκούς αριθμού ζώων για την πραγματοποίηση προγράμματος βελτίωσης ή για την εξασφάλιση της διατήρησης του γένους, όταν τούτο θεωρείται αναγκαίο·  δ) την ικανότητά της να χρησιμοποιεί τα στοιχεία σχετικά με τις αναγκαίες ζωοτεχνικές επιδόσεις για την πραγματοποίηση του προγράμματος βελτίωσης ή διατήρησης του γένους·  3. να έχει θεσπίσει τις διατάξεις σχετικά με:  α) τον ορισμό των χαρακτηριστικών του γένους (ή των γενών)·  β) το σύστημα αναγνώρισης των ζώων·  γ) το σύστημα καταγραφής των γενεαλογιών·  δ) τον ορισμό των στόχων εκτροφής·  ε) το σύστημα χρησιμοποίησης των ζωοτεχνικών στοιχείων·  στ) το διαχωρισμό του γενεαλογικού βιβλίου, αν υπάρχουν αρκετοί τρόποι εγγραφής των ζώων στο βιβλίο ή αρκετοί τρόποι ταξινόμησης των ζώων που έχουν εγγραφεί στο βιβλίο·  4. να διαθέτει έναν εσωτερικό κανονισμό, ο οποίος έχει εγκριθεί σύμφωνα με τα καταστατικά της και να προβλέπει, ιδίως, να μην υπάρχει διακριτική μεταχείριση μεταξύ των μελών της.